## Odluka Ustavnog suda Republike Hrvatske broj: U-IIIA-4563/2005 od 4. lipnja 2008.

### NN 72/2008 (23.6.2008.), Odluka Ustavnog suda Republike Hrvatske broj: U-IIIA-4563/2005 od 4. lipnja 2008.

# USTAVNI SUD REPUBLIKE HRVATSKE

**2416**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Jelušić, Davor Krapac, Jasna Omejec i Nevenka Šernhorst, članovi
Vijeća, odlučujući o ustavnoj tužbi, koju je podnio R. L. iz K., kojeg zastupaju
Š. P. i N. S., odvjetnici u Z., na sjednici održanoj 4. lipnja 2008. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Zadru dužan je donijeti odluku u predmetu, koji se vodi pred
tim sudom pod poslovnim brojem: O-580/91 u najkraćem mogućem roku, ali ne duljem
od šest (6) mjeseci, računajući od prvog idućeg dana od dana objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe R. L. iz K., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 18.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 17. studenoga
2005. ustavnu tužbu radi duljine ostavinskog postupka, koji se vodi pred
Općinskim sudom u Zadru pod brojem: O-580/91.

ČINJENICE VAŽNE ZA USTAVNOSUDSKI POSTUPAK

2. Dana 2. kolovoza 1991. Općinskom sudu u Zadru dostavljena je smrtovnica za
pok. A. L.
Dana 12. kolovoza 1991. održano je prvo ročište u ostavinskom postupku broj:
O-580/91 iza pok. A. L., na kojem je utvrđivana imovina ostavitelja i pročitana
oporuka zajedno s njezinim opozivom.
Dana 19. kolovoza 1991. održano je ročište na kojem je podnositelj putem
punomoćnika iznio prigovor nevaljanosti oporuke ostavitelja te je dana
nasljednička izjava M. G.
Dopisom od 19. kolovoza 1991. sud je pozvao nasljednike N. M. iz A. i T. L. iz
SAD na davanje nasljedničke izjave.
Na ročištu od 3. rujna 1991. M. L. je dala nasljedničku izjavu. Određen je
prekid postupka te upućivanje nasljednika u parnicu nakon što budu dane
nasljedničke izjave N. M. i T. L.
Rješenjem broj: O-580/91 od 22. listopada 1991. podnositelj je upućen u parnicu
protiv nasljednika M. L., M. G., N. M. i T. L. radi pobijanja oporuke i protiv
nasljednice M. L. radi izdvajanja dijela imovine iz ostavine.
Dopisom od 24. listopada 1991. sud je dostavio navedeno rješenje Ministarstvu
pravosuđa i uprave Republike Hrvatske radi dostave T. L. u SAD i N. M.-K. u A.
Dopisom od 26. lipnja 1992. Ministarstvo pravosuđa dostavlja sudu dostavnicu za
T. L. i obavijest o neiskazanoj dostavi za N. M.-K.
Dopisima od 18. i 22. ožujka 1994. sud požuruje postupanje Ministarstva
pravosuđa u vezi dostave rješenja N. M.-K.
Dopisom od 19. travnja 1995. Ministarstvo pravosuđa obavještava sud da se
dostava N. M.-K. nije mogla izvršiti radi nepotpune adrese.
Na ročištu od 25. lipnja 1996. spis je upućen u kancelariju do okončanja parnice
pod brojem: P-1849/91, koja se vodi pred istim sudom povodom tužbe, koju je
podnositelj 15. studenoga 1991. podnio protiv nasljednika na temelju rješenja od
22. listopada 1991.
Presudom broj: P-1849/91 od 20. svibnja 1998. utvrđeno je da pravno nije valjana
pismena oporuka pred svjedocima, koju je sastavio A. L. (točka I. izreke),
odbijen je dio tužbenog zahtjeva za izdvajanjem određene nekretnine iz
ostavinske imovine (točka II. izreke), te je određeno da svaka strana snosi svoj
trošak (točka III. izreke).
Povodom podnositeljeve žalbe protiv navedene presude, Županijski sud u Zadru
presudom broj: Gž-289/99 od 21. prosinca 2000. potvrdio je točke II. i III.
izreke presude.
Podneskom od 26. veljače 2001. podnositelj je dostavio sudu navedene presude i
predložio nastavak postupka.
Dopisom od 18. rujna 2002. Ministarstvo pravosuđa obavještava sud o nemogućnosti
dostave rješenja od 22. listopada 1991. N. M.-K.
Ročište od 21. kolovoza 2007. odgođeno je na prijedlog nasljednice M. G.
Na ročištu od 18. rujna 2007. opunomoćenik nasljednice M. G. podnio je zahtjev
za izuzećem sudskog savjetnika koji vodi postupak.
Rješenjem od 3. listopada 2007. sud je odbio navedeni zahtjev za izuzećem.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ostavinski postupak pokrenut je pred Općinskom sudu u Zadru pod brojem: O-580/91
dostavom smrtovnice za pok. A. L. 2. kolovoza 1991.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak;
u daljnjem tekstu: Konvencija). Protokol broj 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 17. studenoga 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno četrnaest (14) godina, tri (3) mjeseca i petnaest
(15) dana, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao osam (8) godina i dvanaest (12)
dana.

4.2. POSTUPANJE NADLEŽNOG SUDA

U razmatranom, pravnorelevantnom razdoblju postupak se cijelo vrijeme, do
podnošenja ustavne tužbe, vodio pred Općinskim sudom u Zadru u trajanju od osam
(8) godina i dvanaest (12) dana, u kojem prvostupanjski sud nije donio odluku o
glavnoj stvari, niti je poduzeo bilo kakvu relevantnu radnju.
Jedno od osnovnih načela ostavinskog postupka, načelo ekonomičnosti izraženo je
u odredbama članka 175. stavka 1. Zakona o nasljeđivanju (»Narodne novine«, broj
52/71., 47/78. i 56/00.) i članka 180. stavka 1. Zakona o nasljeđivanju
(»Narodne novine«, broj 48/03. i 163/03.). Prema tim odredbama sud će tijekom
cijelog postupka paziti da prava stranaka budu što prije utvrđena i osigurana.
Polazeći od navedenih zakonskih odredbi, sud prvog stupnja u svojem postupanju
morao je voditi računa o obvezi hitnog postupanja u predmetu podnositelja.

4.3. PONAŠANJE PODNOSITELJA USTAVNE TUŽBE
(NASLJEDNIKA U OSTAVINSKOM POSTUPKU)

Ocjena je Ustavnog suda da podnositelj nije pridonio duljini trajanja postupka.

4.4. SLOŽENOST SUDSKOG PREDMETA

Ostavinski postupak po svojoj pravnoj prirodi je izvanparnični postupak.
Pretpostavka za vođenje ostavinskog postupka je nespornost činjenica na kojima
se temelje prava sudionika u postupku. U slučaju sumnje u istinitost činjenica,
sud prekida ostavinsku raspravu i stranke upućuje u parnicu. Stoga ocjena je
Ustavnoga suda, da konkretni postupak nema obilježja složenosti koja bi mogla
opravdati dugotrajnost postupka.

OCJENA USTAVNOG SUDA

5. Imajući u vidu sve navedene činjenice i okolnosti, a posebno značaj postupka
za podnositelja, te činjenice da se postupak cijelo vrijeme vodi pred sudom
prvog stupnja, Ustavni sud je utvrdio da je dugim trajanjem ostavinskog
postupka, podnositelju povrijeđeno ustavno pravo da zakonom ustanovljeni
neovisni i nepristrani sud u razumnom roku odluči o njenim pravima ili obvezama,
koje je zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud, u pravilu, određuje za razmatrano, pravnorelevantno razdoblje, uz
iznimnu mogućnost uvažavanja nerazumno dugog razdoblja potpune neaktivnosti suda
i prije 5. studenoga 1997., što ovisi o osobitim okolnostima svakog pojedinog
slučaja. Određujući visinu naknade u konkretnom slučaju, Ustavni sud je uzeo u
obzir i razdoblje neaktivnosti suda od preko šest godina prije 5. studenoga
1997. te trajanje ustavnosudskog postupka u ovom predmetu.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zadru dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4563/2005
Zagreb, 4. lipnja 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 72/2008-2416
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)